***Másold be a következő szöveget a füzetedbe, majd TANULD MEG!***

***A fülemile***

Műfaja: **elbeszélő költemény** (epikai műfaj, vers formájában mond el egy történetet).

Ebben a művében Arany a magyar nép hibáit, gyarlóságait festi le. **Példázat**nak szánja, hogy vegyük észre: ahol két ostoba ember csökönyösségében vitázik, ott a harmadik nevet a markába, és jár jól.

Péter és Pál régi szomszédok, akik egyébként a naptárban is megférnek egymás mellett, vagyis egy napon ünneplik a névnapjukat. Ők mégis állandóan torzsalkodnak, vitáznak, amióta világ a világ. A költő utal arra, hogy ez a tulajdonság még abból a korból származik, amikor a törökök Magyaroroszágon voltak.

Van Pálnak egy diófája, melynek egyik ága átnyúl Péter kertjébe. Erre az ágra ül rá a fülemüle madárka, és énekelni kezd. A két szomszéd pedig azon kezd vitatkozni, vajon kié a madárfütty. Hajba kapnak, össze is verekednek, Pál véres orral megy a bíróhoz. S hogy a bírót „meggyőzze”, nyomatékul egy tallért ad neki. A megvesztegetett bíró a pénzt a jobb zsebébe teszi. Jön Péter is a bíróhoz, az ő egy tallérját a bíró a bal zsebébe csúsztatja. A két prókátor, vagyis a bíró segédjei próbálnak a törvénykönyvekben (szövegben: corpus jurisban) megoldást találni a kérdésre, hogy kié a madárfütty, de még hasonló esetet sem találnak. A bíró pedig dönt: „Se ide nem, se oda nem / Fütyöl a madárka, hanem / (Jobb felől üt) nekem fütyöl, / (Bal felől üt) s nekem fütyöl: / Elmehetnek.”

Vagyis egy-egy pofonnal bocsátja útjára a két perlekedőt, s egyiküké sem lesz a madárfütty. A bíró a pénzt persze megtartja, ő a nevető harmadik.

A mű vége ironikus. Arany kimondja a tanulságot: a magyar ember úton-útfélen pereskedik, a rokonság is ritkán fér meg egymással. A fülemüle-per kifejezést azóta használjuk a felesleges vitázásra, perlekedésre.

*Olvasd el a művet az irodalomkönyv 128-130. oldalán (a 127. oldalon látod, hogy ott kezdődik a mű, de ha jobban megnézed, akkor észreveszed, hogy nyomtatási hiba történt, a 128. oldalon kezdi elölről. Úgyhogy a 128. oldal elejéről kezdd olvasni!)*

*Oldd meg a füzetbe a következő feladatokat! Csak a válaszokat írd le!*

131/3 (elég a könyvben lévő 2 mondatot befejezni, nem kell mást keresni)

131/4 (3 szót írj)

131/5, 8, 12, 13 (2 szót keress)

131/16